DA Den Europæiske Unions Tidende CE 84/151

(2004/C 84 E/0189)

SKRIFTLIG FORESPØRGSEL E-0020/04

af Fiorella Ghilardotti (PSE), Massimo Carraro (PSE) og Giovanni Fava (PSE) til Kommissionen

(20. januar 2004)

Om: Bro over Messina-strædet

Den 17. december 2003 bragte det italienske dagblad »Il sole 24 ore« et interview med den italienske minister for infrastrukturer Pietro Lunardi, der kunne fortælle, at kommissær Loyola de Palacio havde udtrykt, at Kommissionen var villig til at støtte opførelsen af broen over Messina-strædet.

Forudsat at dette er sandt, er Kommissionen da sikker på, at broen over Messina-strædet opfylder alle de nødvendige betingelser for at modtage EU-støtte?

Mener Kommissionen især ikke, at det vil være mere hensigtsmæssigt — bl.a. ud fra et økonomisk og miljømæssigt synspunkt — at støtte et alternativ til broen som f.eks. en motorvej under havet for at forbinde Sicilien med den italienske halvø?

Mener Kommissionen ikke — stik imod, hvad Berlusconis regering påstår — at broprojektet er for dyrt til, at det vil tiltrække private investorer og derfor bare vil ende med at forværre den italienske stats økonomi?

Mener Kommissionen ikke, at broen over Messina-strædet ikke er af transeuropæisk karakter ifølge definitionen af dette begreb i Kommissionens og Van Miert-gruppens forslag?

Kan Kommissionen endelig oplyse, om den allerede fra den italienske regering har modtaget garantier for projektets miljømæssige bæredygtighed?

Svar afgivet på Kommissionens vegne af Loyola de Palacio

(3. marts 2004)

Broprojektet over Messina-strædet er blandt de 29 prioriterede projekter, som Kommissionen udpegede i forslaget om ændring af Fællesskabets retningslinjer for udvikling af det transeuropæiske transportnet (TEN-T) (1). Anførelse af dette projekt i listen over prioriterede projekter, som del af projekt nr. 1 — »Jernbaneforbindelsen Berlin-Verona/Milano-Bologna-Napoli-Messina-Palermo«, følger henstillingen fra gruppen på højt plan, hvor Karel Van Miert er formand. Gennemførelsen af dette projekt er imidlertid Italiens ansvar.

I forbindelse med strukturfondsprogrammeringen 2000-2006 er der afsat støtte fra Den Europæiske Fond for Regionaludvikling (EFRU) til medfinansiering af højhastighedsjernbaneforbindelsen Rom-Napoli-Salerno, teknologisk modernisering af forbindelserne Salerno-Reggio Calabria og Messina-Palermo, og fordobling af linjen Messina-Palermo. Hidtil har de italienske myndigheder ikke anmodet om finansiering til gennemførelsen af højhastighedslinjen på strækningerne Salerno-Reggio Calabria og Messina-Palermo.

Motorveje til søs er et nyt begreb, der sigter mod at støtte udviklingen af transnationale søvejsforbindelser mellem medlemsstaterne. Fra den synsvinkel kan motorveje til søs ikke anses som et alternativ til broen over Messina-strædet, der kunne bibringe infrastrukturen til yderligere at formidle jernbane- og vejstrømmene fra Italien til Sicilien og vice versa.

Privat finansiering kunne udgøre et delvis bidrag til finansieringsbehovene til gennemførelse af dette projekt. Kommissionen er imidlertid ikke i stand til på nuværende tidspunkt at anslå omfanget af den nødvendige offentlige støtte.

Kommissionen vil gerne fremhæve, at broen over Messina-strædet ikke er et privat initiativ, men en vigtig forbindelse mellem den største og tættest befolkede ø i Middelhavet og kontinentet.

Efter Rådets og Parlamentets godkendelse af Kommissionens forslag vil eventuelle anmodninger fra den italienske regering om støtte til opførelse af broen over Messina-strædet fra budgettet for det transeuropæiske transportnet kræve, at Kommissionen foretager en tilbundsgående vurdering, navnlig med hensyn til gældende miljøbestemmelser, der henvises til i artikel 8 i TEN-T retningslinjerne, såvel som andre kriterier anført i Rådets forordning (EF) nr. 2236/95 af 18. september 1995 (2) om generelle regler for Fællesskabets finansielle støtte inden for transeuropæiske net, såsom økonomisk levedygtighed.

Broprojektet over Messina-strædet falder ind under bestemmelserne i Rådets direktiv 85/337/EØF af 27. juni 1985 (3), som ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkninger på miljøet (4). Derudover skal der foretages en vurdering ud fra et naturbeskyttelsessynspunkt i overensstemmelse med bestemmelserne i artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (5). Denne vurdering kan foretages inden for rammerne af den ovennævnte vurdering af miljøvirkninger eller som en separat vurdering.

Kommissionen har registreret en klage vedrørende anvendelsen af de ovennævnte direktiver på dette specifikke projekt, der vil blive nøje undersøgt, hvad angår overensstemmelse med relevant fællesskabslovgivning.

(1) KOM(2003) 564.

(2) EFT L 228 af 23.9.1995.

(3) EFT L 175 af 5.7.1985.

(4) EFT L 73 af 14.3.1997.

(5) EFT L 206 af 22.7.1992.